ශ්‍රී ලංකාවේ පවත්නා නිදහස් මාධ්‍ය සංස්කෘතිය හේතු කොටගෙන පුළුල් මාධ්‍ය වාර්තාකරණයකට ඉඩ සැළසී තිබෙන බව මෙහිදී පෙන්වා දුන් විදේශ කටයුතු ඇමැති බෝගොල්ලාගම මහතා ශ්‍රී ලංකාව හා එක්සත් ජනපදය අතර තිබෙන දිගුකාලීන ද්වීපාර්ශ්වික සබඳතා මඟින් උරුම වී තිබෙන මිත්‍රත්ත්වය පිළිබඳවද කරුණු පැහැදිලි කළේ ය.තවද , ජනාධිපති මහින්ද රාජපක්ෂ මහතා හෑල්ලුවට ලක් කරමින් , වර්තමාන රජයේ ස්ථාවරය බිඳ දැමීම අරමුණ කැරගෙන එක්සත් ජනපදය කටයුතු කරන බවට පැතිර යන දූෂණමාන තොරතුරු කෙරෙහි ශ්‍රී ලංකාවේ බලධාරීන් කිසිදු විශ්වාසයක් නොතබන බව සිහිපත් කළ බෝගොල්ලාගම මහතා අපේ රටේ සංවර්ධන කටයුතු වෙනුවෙන් පසුගිය දශක කීපය පුරා එක්සත් ජනපදය ලබා දී තිබෙන ආර්ථික හා දේශපාලනික සහාය පිළිබඳවද පැහැදිලි කර දුන්නේ ය.එල්. ටී. ටී. ඊ සංවිධානය තහනම් කිරීම පිළිබඳවත් එක්සත් ජනපදයෙන් ආරක්ෂක කටයුතු සඳහා අවශ්‍ය උපකරණ ලබා ගැනීම පිණිස දෙරට අතර අස්සන් තැබුණු ගිවිසුම පිළිබඳවත් විවිධ අංශ සම්බන්ධයෙන් ශ්‍රී ලංකාව හා එක්සත් ජනපදය අතර ඇති සබඳතාව තහවුරු කිරීමේ ඇති වැදගත්කම පිළිබඳවත් හෙතෙම මෙහි දී අවධාරණය කෙළේ ය.